Apostolicæ maiestati vestræ humilitas mea sæpe scribens,  sæpe rescribens, auribus vestris totius mundi audiendis vocibus occupatis, procax aut nimia esse formidat. Sed solet paterna pietas non solum verbosantem, sed aliquādo etiam delinquentem filium tolerare. Quem interdum vt corrigat, pro excessibus verberans: non potest tamen ipsa inter verbera non amare. Inde sumpta audacia, pro domno Lugdunensi Archidiacono paternā benignitatem filialis pręsumptio rogat: licet quantum ad ipsum nulla petitioni præsumptio, sed iusta videatur esse precatio. Meretur hoc, vt seculare loquar, honestas personæ eius, meretur hoc erga sublimitatem vestram obedientia  famulatus eius, meretur hoc circa vestros sedulitas,  deuotio eius. Honestas personæ eius, quia inter Lugdunēses constitutus, nō quidē vt Iob in terra Hus: sed pro modulo suo, si tamen maximis liceat minima comparare, vt Stephanus diaconus inter condiaconos, ita hic eiusdem nominis archidiaconus: inter concanonicos prudentiæ  honestatis vexillum sublimius extulit,  eo tempore, quo apud huiusmodi homines omnia pene corrupta sunt, insigne clericalis ordinis inuiolatum seruauit. Quis enim vnquam eius vitam infami aliquo nomine fœdauit? Quis eius honestatem inhonesta aliqua suspitione, ne dicam accusatione, tentauit? Quis eius a puero conuersationem, quod perrarum est, aliquo susurrio, non dico probro, sollicitauit? Meretur hoc, vt dixi, obedientia  famulatus eius: quia, vt aliis omissis, de instanti tempore loquar, pene solus, immo solus, iniunctam per Legatos vestros in Lugdunensi Ecclesia Apostolici præcepti seruauit obedientiam:  quod iam non accusans dico, solus vniuersorum vitauit contumaciam. Meretur hoc circa vestros sedulitas  deuotio eius, quibus omnes vestros,  specialiter Cluniacenses, quos specialius vestros credit, amplectitur, iuuat, defendit. Non tantum vero illos, sed quoscunque nota aliqua religionis religiosos esse præsumit, colligit, sustinet, obsequitur: domumque vel domos suas, non solum hospitium, sed eorum esse asilum, assidua pene eorum receptione vel procuratione, demonstrat. Ista omnia sanctissimo Patri bonum filium, etiam absque commendatione mea, scio quia gratum exhibent: sed vtinam testimonio meo, quod videndo  audiendo perhibeo, gratiorem paternæ pietati exhibeant! Est ei causa coram Patre cum quibusdam, quos quia  ipsum nostis, non est necesse inde sapientiam vestram instrui: maxime quia eius vos vicarium esse cognoscitis, qui reddet vnicuique secundum opera eius.